HJK:n mestaruuden varmisti Anthony Annan upealla laukauksella.

HJK juhlii parhaillaan seurahistoriansa 28. Suomen mestaruutta.

HJK varmisti mestaruutensa jo nyt, viisi kierrosta ennen Veikkausliigan päätöstä. 1–0-voitto IFK Mariehamnista tarkoittaa, että Klubi on tavoittamattomat 18 pistettä edellä FC Lahtea ja KuPSia.

Mestaruuden sinetöijäksi nousi keskikenttämies Anthony Annan 59. peliminuutilla. Tilanne lähti Rasmus Schüllerin antamasta kulmapotkusta, jonka jälkeen IFK Mariehamnin puolustus purki pallon kuudentoista rajalle.

Anthony Annan tuulettaa HJK:n mestaruuden lopulta varmistanutta 1–0-maalia.­

Siellä oli Annan odottamassa, otti pallon nätisti haltuunsa ja tempaisi vasemmalla jalallaan vastustamattoman laukauksen puolivolleystä takaylänurkkaan.

IFK:n maalivahdilla Marc Nordqvistilla ei ollut mitään mahdollisuutta torjua Annanin laukausta. Se oli upeudessaan todellakin mestaruuden arvoinen maali.